Nuwe aanbieder vir ‘WorkZone’ op Jacaranda FMAlex Jay. Foto: Kevin Mark Pass/Verskaf Jacaranda FM het aangekondig dat sy middagprogram WorkZone van 15 Oktober af nie meer deur Barney Simon aangebied sal word nie. Alex Jay sal by Simon oorneem elke weeksdag tussen 12:00 en 16:00. Simon skuif na die Jacaranda FM Regional-uitsending van WorkZone met Sascha van Gelder, wat uitsaai na Limpopo en Mpumalanga, elke weeksdag tussen 12:00 en 16:00. Jay én Simon sal naweek-ontbytprogramme aanbied. Barney Simon’s High School Hits Classics sal terug wees op Jacaranda FM, elke Sondag tussen 7:00 en 10:00, terwyl Jay steeds Weekend Breakfast op Saterdae tussen 7:00 en 10:00 sal aanbied. “Alex en Barney is landwyd baie geliefde en gerespekteerde persoonlikhede en hierdie verandering is ŉ geleentheid om ons weeksdag-aanbieding te verfris ná die insluiting van Elana Afrika-Bredenkamp vroeër vanjaar. “Ons het die beste van albei wêrelde met twee van die mees gesoute aanbieders in radio, ses dae per week op die lug,” het Kevin Fine, Jacaranda FM se hoofbestuurder, gesê. “Dis deel van ons volgehoue toewyding daartoe om aan ons gehoor en adverteerders die gehalte van aanbieders te bied wat hulle nog altyd geniet het, tesame met ons briljante musiekaanbieding.” Jay het op 3 Februarie by Jacaranda FM aangesluit en bied sedertdien Weekend Breakfast aan. Hy was ook op Jacaranda FM Regional te hoor. Jay, die trotse pa van drie – wat ook ŉ platejoggie, musikant, seremoniemeester en stemkunstenaar is – beskik oor meer as 36 jaar ervaring.